Mange tænker nok, at juletræer og snevejr går godt i spænd. Men for Kim Bøhne, der ejer Grangården i Hadsund, er der nærmere tale om et benspænd. Den megen sne der faldt onsdag volder store problemer for hans juletræsproduktion. Normalvis kan der være 60-70 træer på en palle, men fordi træerne er så fyldte med sne, kan der nu kun være cirka 40. - Det er dyrt i ekstra transport, når de kun kan have halvdelen af træerne med, når de skal køre ned gennem Europa, siger han. Produktionen er halveret På Grangården i Hadsund eksporterer Kim Bøhne normalvis 35.000 træer om ugen, men efter snevejret er det tal halveret. - Det er besværligt, for når vi skal skove træerne, kan vi ikke se mærkerne og vores maskiner, som skal fælde træerne, kan ikke køre i sneen, siger han. Stigende efterspørgsel Siden coronapandemien brød ud har efterspørgslen på juletræer været stor. Den stigende efterspørgsel hænger muligvis sammen med, at mange vælger at fejre jul i mindre forsamlinger. - Vi har aldrig solgt så mange træer, som vi har gjort i år, og endda til let stigende priser. Det er helt fantastisk, siger Kim Bøhne. Men træer vokser ikke ind i himlen, for omkostningerne ved produktionen er også steget. På trods af udfordringerne bevarer Kim optimismen og ser fremad. - Jeg forventer, at træerne vil stige 20-25 procent i pris fra næste år, fordi udbuddet falder i hele Europa, siger han.

Opsummering:
Det tegner til at blive et rigtig godt år for juletræseksportørerne, men det vinterlige vejr giver store udfordringer.